Stad soek interdik ná 'onwettige bouery' in Centurion | Maroela Media
Die kennisgewingbord op die erf. (Foto: Facebook)
Die Tshwane-metro beoog om 'n interdik in die Pretoriase hooggeregshof te bekom teen 'n grondeienaar van Centurion wat glo nie aan die munisipale bywette en bouregulasies voldoen nie.
Stevens Mokgalapa, nuutverkose DA-burgemeester van die Tshwane-metro, het in 'n verklaring gesê die interdik sal verhoed dat onwettige strukture op die erf in Saxbylaan in Eldoraigne opgerig word sonder vooraf toestemming van die metro.
Daar is intussen 'n kennisgewingbord op die erf aangebring met die logo's van die DA en EFF en die woorde: "Free housing scheme". Die kontakbesonderhede van 'n plaaslike raadslid is ook op die bord aangebring en belangstellendes word versoek om die raadslid te nader.
Daar is op 20 Januarie 'n klag ingedien rakende die onwettige oprigting van 'n struktuur op Saxbylaan 30. Die stad het gevolglik sy bou-inspekteur opdrag gegee om die klag te ondersoek.
Die inspekteur het tydens sy aanvanklike ondersoek vasgestel dat die bouer fondamente lê sonder dat goedkeuringsplanne daarvoor verkry is. Nadere ondersoek het bevestig dat die voorneme was om meer as een gebou op te rig en om dít te doen, moet die eienaar toestemming van die stad se beplanningsafdeling verkry, verduidelik Mokgalapa.
Mokgalapa sê die eienaar is reeds in kennis gestel en beveel om die oprigting van die struktuur onmiddellik te staak totdat die nodige skriftelike goedkeuring verkry is óf om die strukture wat reeds gebou is, summier te sloop.
Die eienaar het desondanks voortgegaan met die oprigting van die fondamente en sodoende die wet verder oortree, sê Mokgalapa.
Die gemeenskap van Eldoraigne het tot hul verbasing die ontwikkeling voor hul oë sien gebeur sonder dat die eienaar van die eiendom met die bure oorleg gepleeg het, lui die verklaring. Geen advertensie is ook in die plaaslike koerant geplaas nie.
Mokgalapa sê 'n plaaslike wyksraadslid het 'n afskrif van 'n petisie deur die gemeenskap aan die stad voorgelê wat veroorsaak het dat die raadslede en bure deur die eienaar geïntimideer word.
Die eienaar dreig gevolglik om die eiendom aan politieke partye te skenk sodat hulle behuisingskampe kan bou.
Die stad gaan dus die hooggeregshof vra vir 'n interdik teen die betrokke eienaar, die magtiging om enige strukture op die eiendom te sloop, asook toestemming om enige ander gepaste voorkomingsmaatreëls toe te pas teen diegene wat die wet oortree.
Volgens Mokgalapa sal die stad benewens hofstappe ook optree teen enige onwettige gedrag, waaronder dreigemente van geweld wat deur enigiemand teenoor die gemeenskap van Eldoraigne en hul raadslid gemaak word.